Návrh  
na priestorové riešenie sídiel Východoslovenskej galérie v Košiciach
a Východoslovenského múzea v Košiciach

Súčasná situácia

	Východoslovenská galéria v Košiciach (ďalej len “galéria”) je štátna príspevková organizácia v zriaďovateľskej pôsobnosti Krajského úradu v Košiciach. Zriadená bola v roku 1951, vlastnú expozičnú činnosť realizuje od roku 1952. 
Zbierky galérie obsahujú 6 750 kusov umeleckých diel a 11 000 jednotiek knižničného fondu. Galéria má štyri stále expozície, popritom ročne realizuje viac ako 40 výstav. 
	V roku 1992 sa galéria presťahovala v dôsledku reštitúcie z budovy Dessewffyho paláca do budovy Župného domu na Hlavnej ulici č. 27 v Košiciach. Dessewffyho palác bol potom upravený a prenajatý od privátneho vlastníka pre potreby Ústavného súdu Slovenskej republiky.
	
Župný dom na Hlavnej ulici (bývalý dom Košického vládneho programu) je majetkom štátu v správe Východoslovenského múzea v Košiciach. Na účely múzea sa prebudoval začiatkom 70. rokov a od roku 1975 sa táto budova vzhľadom na svoju polohu stala centrom expozičnej, výstavnej a organizačnej činnosti Východoslovenského múzea.  V roku 1991 sa múzeum vysťahovalo zo Župného domu a jeho priestory dočasne nevyužíva.  

Väčšinu priestorov na základe zmluvy o výpožičke majetku štátu (do 30. 6. 2004) užíva galéria, zvyšok Východoslovenské múzeum prenajíma.  Celková plocha budovy  je    3 800 m2, pričom galéria užíva cca 2 500 m2, z čoho výstavné a expozičné priestory tvoria     1 470 m2 a depozitárne priestory 320 m2. Uvedené priestory, t. j. priestory, v ktorých sú umiestnené galerijné zbierkové predmety, sú kvôli ochrane zbierok vybavené elektronickým protipožiarnym systémom a elektronickým zabezpečovacím systémom (EPS a EZS). 
Na EZS a EPS v Župnom dome sa preinvestovalo 980 tis. Sk z celkovej sumy 5 115 tis. Sk, ktorej vynaloženie  bolo potrebné na komplexné rekonštrukčné a opravárke práce v rokoch 1992 až 2000 tak, aby dispozičným riešením vyhovovala potrebám galerijnej činnosti.

Východoslovenské múzeum v Košiciach (ďalej len “múzeum”), jedno z najstarších múzeí v Slovenskej republike, vzniklo v roku 1872. V súčasnosti uchováva v múzejných fondoch cca 52 000 prírastkových čísel, čo je 450 000 kusov, a má 9 stálych expozícií. Od roku 1991 sídli v budove  tzv. Divízie na Hviezodslavovej ulici 3, kde za ročný prenájom cca 965 000 tis. Sk užíva zhruba polovicu priestorov budovy vo vlastníctve  mesta. Platná zmluva o prenájme s mestom Košice  bola uzatvorená v roku 1995 na 50 rokov. Prevažnú väčšinu nákladov na prenájom priestorov múzeum pokrýva z príjmov, ktoré mu plynú z prenájmu Župného domu vo výške 800 000.-  Sk. 

Budova Divízie, kultúrna pamiatka postavená v rokoch 1906 až 1908 pre vojenské veliteľstvo,  má vcelku plochu 8 800 m2, pričom múzeum využíva jej južné a východné krídlo. Západné a severné krídlo s rozlohou cca 3 900 m2 sú nateraz nevyužité, ale na užívanie v plnom rozsahu ani nie sú pripravené. V objekte sa realizujú rekonštrukčné práce, ktoré ako investor vykonáva vlastník objektu, teda mesto Košice. Priestory sú dispozične riešené ako kancelárie, pretože pôvodným zámerom bolo využiť ich pre potreby sídla Mestského úradu v Košiciach. Aj preto v roku 1998 múzeum dostalo návrh na vypovedanie nájomnej zmluvy, ktorý sa neskôr zmenil iba na čiastočné opustenie priestorov. Najzávažnejšie technické chyby stavu budovy sú: nedokončená strecha a jej časti poškodené anténami, nejestvujúce zvody dažďovej vody, poškodené rímsy a fasády, neodizolované, preto vlhké  podzemné podlažie, nerealizované statické zabezpečenie. 

	Z uvedeného vyplýva, že múzeum ani galéria v Košiciach nesídlia vo vlastných budovách, ale využívajú prenajaté priestory. Múzeum navyše užíva majetok, ktorý nepatrí štátu, ale mestu. 

Mesto Košice je prístupné realizovať zámenu vlastného majetku – budovy Divízie – za majetok štátu. Múzeum na tento účel získalo bezplatným prevodom do svojej správy “Kasárne slobody” a priľahlý pozemok, majetok štátu doteraz spravovaný Ministerstvom obrany Slovenskej republiky v celkovej účtovnej hodnote spolu 23 017 480.- Sk. Zmluvu o prevode správy majetku štátu už podpísal riaditeľ Východoslovenského múzea a minister obrany dal súhlas k jej podpisu za Ministerstvo obrany SR. 
Zámena majetku štátu za objekt Divízie naráža na problém, že  na objekt Divízie je  zriadené záložné právo, teda na stavbe spočíva ťarcha. Štát nemôže nadobudnúť zámenou do vlastníctva majetok s takýmto záväzkom.  Mesto musí riešiť odstránenie bremena na liste vlastníctva ešte pred zámenou. Okrem toho sa dá predpokladať, že mesto bude žiadať od štátu na zámenu popri kasárňach aj ďalšie budovy (napr. bývalú ubytovňu na Popradskej ulici č. 84). 

Navrhované riešenie
	
	Podľa zákona č. 416/2001 Z. z. o prechode niektorých pôsobností z orgánov štátnej správy na obce a na vyššie územné celky (ďalej len “VÚC”) od 1. 4. 2002 prechádza z krajského úradu zriaďovateľská funkcia k Východoslovenskej galérii v Košiciach na ministerstvo kultúry a zriaďovateľská funkcia k Východoslovenskému múzeu v Košiciach na samosprávny kraj. 
	Súčasne podľa zákona č. 446/2001 Z. z. o majetku VÚC prechádzajú do vlastníctva VÚC z majetku štátu veci v správe právnických osôb, ku ktorým prechádza zriaďovateľská funkcia na VÚC. 
	
	To znamená, že Župný dom má prejsť ako majetok štátu v správe múzea z vlastníctva štátu do vlastníctva samosprávneho kraja napriek tomu, že ho reálne užíva  a naďalej bude užívať štátna galéria. 
	
V záujme riešenia problému k spokojnosti všetkých zúčastnených subjektov, ale predovšetkým v záujme trvalého vyriešenia umiestnenia zbierkotvorných kultúrnych inštitúcií v Košiciach  a  zachovania primeraných  kultúrnych služieb ministerstvo kultúry navrhuje takýto postup: 

1.	uzavrieť a schváliť zmluvu o bezodplatnom prevode správy majetku štátu, Kasární slobody, medzi Ministerstvom obrany SR a Východoslovenským múzeom v Košiciach,
2.	zo strany mesta Košice realizovať zrušenie záložného práva na budovu Divízie,
3.	uskutočniť zámenu majetku štátu za budovu Divízie vo vlastníctve mesta Košice a zabezpečiť podielovú správu budovy Divízie Ústavným súdom Slovenskej republiky v Košiciach a Východoslovenským múzeom v Košiciach, 
4.	uskutočniť prevod správy majetku štátu, Župného domu, z Východoslovenského múzea v Košiciach na Východoslovenskú galériu v Košiciach. 

Navrhované zmeny je potrebné uskutočniť najneskôr do 31. 3. 2002 tak, aby po nadobudnutí účinnosti zmien podľa citovaných zákonov obe kultúrne inštitúcie sídlili v budovách vo vlastníctve svojich zriaďovateľov a v ich vlastnej správe. Toto riešenie je optimálne pre múzeum a galériu aj preto, že by sa znížili náklady na prenájom priestorov a v novom dispozičnom riešení by sa dali uplatniť rozvojové modely činnosti oboch inštitúcií. 

Ak by mesto Košice nebolo schopné k tomuto termínu ponúknuť štátu na zámenu budovu Divízie bez ťarchy, je potrebné stabilne riešiť aspoň umiestnenie Východoslovenskej galérie v Košiciach, a to prevodom správy Župného domu do správy galérie v súlade s ustanoveniami zákona NR SR č. 278/1993 Z. z. o správe majetku štátu v znení neskorších predpisov. V takom prípade bude potrebné zabezpečiť zvýšenie príspevku pre Východoslovenské múzeum o sumu 800 tis. Sk, ktorá dovtedy plynula múzeu vo forme výnosov, t. j. tržieb z prenájmu.